Kehittämispäällikkö Kati Kuulan mukaan myös suomalaisiin kausityöläisiin on oltu tiloilla tyytyväisiä.

Suomalaisia työntekijöitä kaivataan nyt maatalouden kausitöihin. Kuvituskuva. Timo Marttila

Suomalaiset ovat kiinnostuneet maaseudun kausitöiden hakemisesta, tiedottaa Maatilalle.fi-sivusto. Yli 5 000 työnhakijaa on rekisteröitynyt palveluun. Rekisteröityneistä yli 90 on tiloja, joilla on parhaillaan kova tarve kausityöläisille.

Kyseessä on ilmainen verkkosivusto, joka pyrkii yhdistämään työntekijät ja tilat keskenään.

MTK:n, ProAgrian ja Suomen Kylien yhteiseen maksuttomaan Töitäsuomesta.fi-palveluun on lisäksi rekisteröitynyt jo 5 500 työtä hakevaa ja niitä tarjoavaa.

Myös oululaislähtöisen kausityöläisten välityssivuston Töihintilalle.fi:n edustaja Joonatan Koskelo vahvistaa Iltalehdelle, että sivustolla on ollut tuhansia hakijoita maatalouden kausitöihin. Sivuston toimijat etsivät ja haastattelevat valmiin tekijän tilalliselle, ja tästä tilallinen maksaa heille välityspalkkion.

Maa- ja metsätalousministeriö tiedotti viime viikolla maaseudun kausityövoimapulasta, kun 16 000 ulkomaalaista kausityöntekijää ei pääse maaseudun kausitöihin.

Huoltovarmuuden kannalta kriittisiin kevään maa-, metsä- ja kalataloustöihin voidaan hallituksen linjauksen mukaisesti saada 1 500 ulkomaista kausityöntekijää.

– Tämä tarkoittaa suurta tarvetta kotimaisen työvoiman saamiseksi tulevan kauden töihin ja tästä syystä haemme monia eri keinoja asian ratkaisemiseksi, toteaa maa- ja metsätalousministeriön kansliapäällikkö Jaana Husu-Kallio.

Suomalaisiin ei luoteta työntekijöinä

Iltalehti kertoi tiistaina, että maatalous tarvitsee kausityöläisiä, mutta ulkomaalaiset työntekijät ovat suomalaisia halutumpia. Heitä pidetään suomalaisia tehokkaampina ja nopeampina tekijöinä.

Savonlinnassa veljensä kanssa vuokratilaa pitävä Jari Tauren kommentoi Iltalehdelle, ettei usko saavansa tarpeeksi osaavaa ja motivoitunutta henkilökuntaa Suomesta.

– Ukrainalaiset ovat ahkeria, motivoituneita ja keräävät isoja kilomääriä. En mollaa suomalaisia, mutta ei se vain tule onnistumaan.

MTK:n, Suomen Kylien ja ProAgrian Töitä Suomesta -hankkeen kehittämispäällikkö Kati Kuulan mukaan myös suomalaisiin kausityöläisiin on oltu tänä keväänä tiloilla tyytyväisiä.

– Ensimmäiset heistä ovat jo pelloilla töissä. Nopeasti saadut hyvät työntekijät ovat olleet kenties osalle positiivinen yllätys, hän kertoo.

Suuri ja kasvava kiinnostus kausitöihin on ollut myös havaittavissa Töitä Suomesta-sivustolla. Kuula ei osaa määritellä, millaisista taustoista suomalaiset töitä eniten hakevat. Mukana on ollut niin maahanmuuttajia, parhaillaan lomautettuja henkilöitä kuin perinteisiä nuoria kesätyöhön pyrkijöitäkin.

– Meille on tullut myös kysymyksiä jo eläkeikäisiltä ihmisiltä, jotka ovat olleet huolissaan Suomen huoltovarmuudesta. Että voisivatko he tulla poimimaan marjoja, Kuula kertoo.

LUE MYÖS Näihin ammatteihin tarvitaan nyt tekijöitä - tilanne on muuttunut nopeasti